শুক্রবার কলেজ স্ট্রিটে সিপিএম রাজ্য সম্পাদক সূর্যকান্ত মিশ্রের সঙ্গে বৈঠক হয় রাজ্যের তৃণমূল সরকারের সমালোচক হিসাবে পরিচিত বিশিষ্টদের সংগঠন ‘সেভ ডেমোক্র্যাসি ফোরামে’র সদস্যদের একাংশের। সেখানে হাজির ছিলেন অশোক গঙ্গোপাধ্যায়ও। মমতা বন্দ্যোপাধ্যায়ের সরকারের বিরুদ্ধে ‘জনমত’ তৈরি করতে তাঁরা একটি ‘নাগরিক সনদ’ (সিটিজেন্স চার্টার) তৈরি করবেন বলে জানিয়েছেন সংগঠনের সদস্য নাট্যকার চন্দন সেন (সিনিয়র)। সে সম্পর্কে সহমত তৈরি করে তৃণমূল বিরোধী ‘ধর্মনিরপেক্ষ গণতান্ত্রিক শক্তি’গুলিকে ঐক্যবদ্ধ করার জন্য উদ্যোগী হয়েছেন ওই বিশিষ্টেরা। রাজনীতির কারবারিদের একাংশের ব্যাখ্যা— তৃণমূল বিরোধী জনমত তৈরি করার লক্ষ্যকে সামনে রাখলেও আদতে বাম-কংগ্রেস নির্বাচনী সমঝোতার পথ তৈরির চেষ্টাই তাঁরা করছেন।
এদিন ওই সংগঠনের এক সদস্য বলেন, ‘‘সূর্যবাবুকে বলা হয়েছে, এই আসুরিক (তৃণমূল) সরকারকে পরাস্ত করতে হলে গণতান্ত্রিক শক্তিগুলিকে এক হতে হবে। এই বিষয়ে সম্মিলিত প্রয়াস করতে হবে। আমরা যে নাগরিক সমাজের দাবি সনদ তৈরি করছি, তাকে মাধ্যম করেই গণতান্ত্রিক ও ধর্মনিরপেক্ষ শক্তিগুলিকে ঐক্যবদ্ধ করা যেতে পারে।’’ তিনি আরও বলেন, ‘‘ধর্মনিরপেক্ষ গণতান্ত্রিক শক্তিগুলিকে এক হওয়ার আর্জি নিয়ে প্রদেশ কংগ্রেস সভাপতি অধীর চৌধুরীর সঙ্গেও আমরা দেখা করব। আগামী ৪ ফেব্রুয়ারি অধীরের সঙ্গে দেখা হওয়ার কথা।’’ এ প্রসঙ্গে অধীর জানিয়েছেন, তাঁর সঙ্গে দেখা করতে চেয়েছেন অশোক গঙ্গোপাধ্যায়। তবে
কবে তাঁদের মধ্যে কথা হবে, তা এখনও
ঠিক হয়নি।
বৈঠকে উপস্থিত একজন বলেন, ‘‘বৈঠকে নির্বাচনী লড়াইয়ের কথা একবার উঠেছিল। আমরা জানিয়েছি, কোনও রাজনৈতিক দলের প্রতীকে ভোটে লড়া আমাদের কারও পক্ষে সম্ভব নয়। তখন সূর্যবাবু বলেন, বামেরা যদি আমাদের তৈরি নাগরিক সমাজের দাবি সনদকে সমর্থন করেন, তবে বামেদের সমর্থনে আমাদের কয়েকজন কেন নির্দল প্রার্থী হতে পারবেন না। এই বিষয়ে বিস্তারিত
আলোচনা হয়নি।’’
সূর্যকান্তের অবশ্য দাবি, গণতন্ত্র রক্ষার দাবি নিয়ে এদিন আলোচনা হয়েছে। অশোক গঙ্গোপাধ্যায়ের কথায়, ‘‘গণতন্ত্র বিপন্ন। তা নিয়েই কথা হয়েছে।’’ তিনি অবশ্য ইঙ্গিতপূর্ণভাবেই জানিয়েছেন, তৃণমূল বিরোধী ‘গণতান্ত্রিক ও ধর্মনিরপেক্ষ শক্তি’গুলিকে একত্রিত করার চেষ্টা করছেন তাঁরা। এদিন নাগরিক সমাজের দাবি নিয়েই তাঁর সঙ্গে সূর্যকান্তের কথা হয়েছে। বিধানসভা নির্বাচনে তাঁকে প্রার্থী হওয়ার কোনও প্রস্তাব কেউ দেয়নি বলেই দাবি করেছেন
অবসরপ্রাপ্ত বিচারপতি।